།།བདེ་གཤེགས་ཀུན་བཟང་དོན་གྱི་ཕྲིན་ལས་བཞུགས་པ་ལེགས་སོ།། །།

༄༅༅།། །།༼གཏེར་ཡིག་ཡོད། བདེར་གཤེགས་འདུས་པའི་སྐུ།༽ ཡེ་རྫོགས་ཀུན་བཟང་སྐུ་ལ་ཕྱག་འཚལ་ལོ། ༼གཏེར་ཡིག། སྡེ་སྣོད་ཆེན་པོ་དོན་ཕྲིན་གྱི་ལས་འདི་ལ།༽ གསུམ་གྱིས་བསྟན་ཏེ་སྔོན་འགྲོ་དངོས་གཞི་ལ་འཇུག་གོ། སྔོན་འགྲོ་ནི་གསས་མཁར་ཕྱི་ནང་གི་དབང་ཐོབ་པར་བྱའོ། ཕྱི་ནང་ཀུན་མ་ཐོབ་ཀྱང་སྤྱི་སྤུང་ཞི་ཁྲོའི་དབང་ཐོབ་པར་བྱའོ། དངོས་གཞི་ལ་དགུ་སྟེ། མཚམས་བཅད་པ། གཞལ་ཡས་ཁང་བསྐྱེད། སྤྱན་དྲངས་ཕྱག་འཚལ༴ བཤགས་བྱ། མཆོད་འབུལ། འཛབ་བཟླས་སྐུ་བསྟོད་ཚོགས་འབུལ། མཇུག་གི་བྱ་བ་སྨོན་ལམ་གདབ། ལྷ་ཉིད་བདག་དང་གཉིས་མེད་ངང་དུ་བསྡུས། དགོངས་པའི་ལ་བཟླ་བའོ། དེ་ཡི་དང་པོ་ཡེ་དག་ལྷ་ཡི་མཚམས་བཅད་དེ། བར་ཆོད་རང་བྱུང་གིས་བདེར་གཤེགས་སུ་སྒོམ། དུག་ལྔ་གྲོལ་གྱི་ལྟ་བས་ལུང་བནོས། དེ་ཡི་ངང་ལ་སྤྲོས་པའི་དབྱངས་དང་

བཅས་ཏེ་འདི་སྐད་དོ།། །།ཨཿ ཡེ་དག་དབྱིངས་ཀྱི་ངང་ཉིད་ལས། དུག་ལྔ་ཡེ་ཤེས་ལྔ་རུ་གསལ། ཡེ་དག་དབྱིངས་ཀྱི་གསས་མཁར་ནས། ཡེ་ཤེས་རང་མདངས་མེ་འོད་འཕྲོ། ཞེ་སྡང་ལས་ལ་གྱུར་པའི་བགེགས། མེ་ལོང་ཡེ་ཤེས་ངང་དུ་གྲོལ། སྟོང་ཞིང་བདག་མེད་གསས་མཁར་ཡིན། གཏི་མུག་ལས་ལ་གྱུར་པའི་བགེགས། གསལ་བ་ཡེ་ཤེས་ངང་དུ་གྲོལ། འཛིན་མེད་རང་གསལ་གསས་མཁར་ཡིན། ང་རྒྱལ་ལས་ལ་གྱུར་པའི་བགེགས། མཉམ་ཉིད་ཡེ་ཤེས་ངང་དུ་གྲོལ། འཁོར་འདས་རང་གྲོལ་གསས་མཁར་ཡིན། འདོད་ཆགས་ལས་ལ་གྱུར་པའི་བགེགས། སོར་རྟོགས་ཡེ་ཤེས་ངང་དུ་གྲོལ།། འགག་མེད་རང་གྲོལ་གསས་མཁར་ཡིན། ཕྲག་དོག་ལས་ལ་གྱུར་

པའི་བགེགས། བྱ་གྲུབ་ཡེ་ཤེས་ངང་དུ་གྲོལ། རྩལ་མེད་རང་གྲོལ་གསས་མཁར་ཡིན། ཡེ་ཤེས་མེ་འོད་གསལ་བ་ལ། མ་རིག་ཉོན་མོངས་རང་སར་དེངས། འཁྲུལ་པའི་བར་ཆོད་མིང་ཡང་མེད། རང་བྱུང་ཡེ་ཤེས་དབྱིངས་སུ་སྒོམ་པར་བྱའོ།། ཞེས་ཡེ་ཤེས་དབྱིངས་ཀྱི་མཚམས་བཅད། བར་ཆོད་བགེགས་རྒྱུ་རྐྱེན་མེད་པ་ལ། བྱེད་རྐྱེན་མེད་པས་རང་གྲོལ། གྲོགས་སུ་ཤར་བས་ཡེ་ཤེས་དབྱིངས་སུ་མཉམ་པར་སྒོམ།། །།ཏིང་འཛིན་གསུམ་གྱི་ཁོག་དབུབ་ཞིང་། སྐྱེ་འགག་མེད་པའི་གསས་མཁར། འཇིགས་འདྲལ་མེད་པའི་གཞལ་ཡས། ཡེ་དག་ཆེན་པོའི་གནས། རང་བྱུང་ཨ་ཡི་གསས་མཁར། མ་བསྐྱེད་རང་གསལ་དུ་ལྷམ་མེ་གསལ་བར་བསྒོམ།། དེ་ཡི་ནང་དུ་རང་བྱུང་གི་ཀུན་ཏུ་བཟང་པོ། གཟའ་སྐར་བཀྲམ་པ་ལྟ་བུར་བསྒོམ། དེ་ནས་གཞན་ཡང་ཞི་ཁྲོའི་སྤྲུལ་པ་བསམ་འདས། ཉོན་མོངས་པ་ངང་གིས་འདུལ་བའི་ཡེ་ཤེས་ཀྱིས་རང་བཞིན་ཅན་དུ་བསམ། གདོས་བཅས་མ་ཡིན་རང་འབྱུང་རང་གསལ་བསྒོམ། ཕྱི་ལྟར་གསས་མཁར་སྒོ་དང་རྩེགས་པ་ཀ་གདུང་དྲལ་ཕྱམ་ཐོག་ཕུབ་འདོད་ཡོན་ཡ་གད་ཁྱུང་གྱུར་ཏོག་དང་བྱ་རུ་རྒྱས། མཚན་མའི་གདུལ་བྱ་རྟོགས་པ་གང་གིས་ཀྱང་། བསྐྱེད་དུ་མེད་པར་བསམ། ཡང་ན་ཨ་དཀར་

གསལ་བའི་འོད་དུ་བསམ། ནང་ལྟར་ཤེ་ཐུན་མང་ཝེར་ལྷ་ཡི་གསས་མཁར། པད་འདབ་རྒྱས་པ་ཨ་ཡི་འོད་ཟེར་འཕྲོ་བ། རིན་པོ་ཆེའི་འོད་གུར་གསལ་ལ་ཕྱི་ནང་མེད་པར་སྒོམ། གསལ་བ་རང་གི་རིག་པ་ཡེ་ཁྱབ་བདལ་པ་དབྱིངས་སུ་བསྒོམ། དེ་ལྟ་བུའི་གསས་མཁར་དེར་ཕྱི་ལྟར་ཉོན་མོངས་གནས་སུ་སྦྱོངས་པ་ཞི་ཁྲོའི་ལྷ་བསྒོམ། ནང་ལྟར་རང་བྱུང་གི་ལྷ་ཀུན་ཏུ་བཟང་པོར་སྒོམ། གསང་བ་ལྟར་ན་རང་སེམས་བོན་སྐུ་ཁྱབ་བདལ་ཆེན་པའོ།། དེ་ཡང་ཡང་དག་དོན་ལ་བསྐྱེད་བྱ་བསྐྱེད་བྱེད་བྲལ་ཀྱང་། གདུལ་བྱ་མ་རྟོག་པ་རྟོག་པར་བྱ་བའི་ཕྱིར། ཀུན་ཏུ་བཟང་པོ་དོན་གྱི་ཆེ་བ་ཙམ་དུ་བསྐྱེད་དེ།། །།ཨ་ཡེ་དག་བདལ་བའི་རང་བཞིན་ལས། རྒྱུ་རྐྱེན་བྱེད་ལས་མ་གྲུབ་པ། རང་འབྱུང་ཡེ་ཤེས་གསས་མཁར་ནི། བསྐྱེད་དུ་མེད་པར་རང་བཞིན་གསལ། ཨ་བྲུཾ་སད་སྨར་ཨེ་མ་ཧོ།། །།ཨ་རང་བྱུང་ཨ་དཀར་སྐྱེ་བ་མེད། སྤྲོས་མེད་གསལ་བ་ཡེ་ཤེས་ལ། རང་བྱུང་ཡེ་ཤེས་གསས་མཁར་ནི། བསྐྱེད་དུ་མེད་པའི་ཡེ་ཤེས་གསལ། ཨ་བྲུཾ་སད་སྨར་ཨེ་མ་ཧོ།། །།ཨ་རང་བྱུང་ཨ་དཀར་སྐྱེ་བ་མེད། སྤྲོས་མེད་གསལ་བའི་ཡེ་ཤེས་ལས། རང་བྱུང་

བདེར་གཤེགས་རྩ་བའི་ལྷ། ཀུན་ཏུ་བཟང་པོའི་སྐུ་རུ་གསལ། གདུལ་བྱ་སྤྲུལ་པ་བསམ་ལས་འདས། བཞེངས་བཞུགས་བསྐྱོད་པ་མི་མངའ་ཡང་། ཐུགས་རྗེ་ཐབས་ཀྱིས་སྐུར་བཞེངས་པ། འགྲོ་བའི་དོན་ལ་སྤྱན་དྲངས་ནས། གཉིས་མེད་དོན་གྱིས་བརྟན་པར་བཞུགས་སུ་གསོལ།། ཨ་ཧ་ཧི་ཧོ།། ཞེས་བདེར་གཤེགས་རྩ་བའི་ལྷ་གདུལ་བྱ་འདུལ་བའི་ཞི་ཁྲོ་སྤྲུལ་པ་དང་བཅས་ལ། རྒྱ་མཚོ་ལ་གཟའ་སྐར་ཤར་བ་ལྟར་བཞུགས་པར་སྒོམ། དེ་ནས་རང་འབྱུང་ཡེ་ཤེས་ཀྱི་ལྷ་དེ་དག་ལ་ཕྱག་འཚལ་ཏེ།། །།ཨ་ཡེ་དག་དབྱིངས་ལ་རང་བྱུང་སྐུ།། ཀུན་བཟང་རྩ་བའི་ལྷ་ལ་ཕྱག་འཚལ་ལོ། འཁོར་འདས་ངོ་བོ་གཅིག་ཏུ་སྟོན། མཉམ་ཉིད་རིག་པའི་ལྷ་ལ་ཕྱག་འཚལ་ལོ། གཟུང་འཛིན་རྟོགས་པ་དབྱིངས་སུ་སྡུད། ཡེ་ཤེས་གསལ་བའི་ལྷ་ལ་ཕྱག་འཚལ་ལོ། ཉོན་མོངས་རང་གྲོལ་ཡེ་ཤེས་སྐུ། སྐུ་ལྔ་མཆོག་དུ་གྱུར་ལ་ཕྱག་འཚལ་ལོ། སྣང་སྟོང་གཉིས་མེད་ངང་ལ་གསལ། ལྟ་བ་ཀུན་ཏུ་བཟང་ལ་ཕྱག་འཚལ་ལོ། དྲི་མེད་རྟེན་ལ་དབྱིངས་ན་བཞུགས། སྒོམ་པ་ཀུན་ཏུ་བཟང་ལ་ཕྱག་འཚལ་ལོ། སྤང་ལེན་འཛིན་མེད་རང་སར་གྲོལ། སྤྱོད་པ་ཀུན་ཏུ་བཟང་ལ་ཕྱག་འཚལ་ལོ། སྐྱེ་འགག་གཉིས་མེད་བོན་གྱི་སྐུ།

འབྲས་བུ་ཀུན་ཏུ་བཟང་ལ་ཕྱག་འཚལ་ལོ། གདུལ་བྱའི་ཉོན་མོངས་འདུལ་བར་མཛད། སྤྲུལ་པ་ཞི་ཁྲོའི་ཚོགས་ལ་ཕྱག་འཚལ་ལོ། ཕྱག་འཚལ་བྱ་འཚལ་བྱེད་ལས་གྲོལ་ཀྱང་། མ་རྟོག་པ་རྟོགས་པར་བྱེད་པའི་ཕྱིར་དུ། ཀུན་ཏུ་བཟང་པོ་ངང་གི་ཆེ་བཙལ་དུ་ཕྱག་བྱ། དེ་ལྟར་བདེར་གཤེགས་སྤྲིན་འཐིབས་སམ། གཟའ་སྐར་ཤར་བ་ལྟ་བུ་ལ། ལུས་རྡུལ་སྙེད་སྤྲུལ་ལ་བཙལ། ནང་ལྟར་ཡེ་ཤེས་ཀྱི་ངང་དུ་ཉོན་མོངས་འཇོམས་པར་བཙལ། གསང་བ་ལྟར་བོན་ཉིད་དང་སེམས་ཉིད་གཉིས་སུ་མེད་པར་བརྩལ་ལོ།། ༈ ད་ནི་བཤགས་པ་བྱ་སྟེ། དེ་ཡང་ཕྱི་ལྟར་བག་ཆགས་སྡིག་སྒྲིབ་གནོང་འགྱོད་ཀྱི་སྒོ་ནས་བཤགས། ནང་ལྟར་ལྟ་བའི་རྒྱས་གདབ་མནན། གསང་བ་ལྟར་དགེ་སྡིག་རྟོག་འཛིན་ཟིལ་གྱིས་གནོན།། །།ཡེ་དག་བོན་ཉིད་གཞལ་ཡས་ནས། བོན་སྐུ་རང་བྱུང་དགོངས་སུ་གསོལ། ཞིང་ཁམས་དག་པའི་གཞལ་ཡས་ནས། ལོངས་སྐུ་འགག་མེད་དགོངས་སུ་གསོལ། ཐུགས་རྗེ་སྤྲུལ་པའི་གསས་མཁར་ན། སྤྲུལ་སྐུ་འགྲོ་འདུལ་དགོངས་སུ་གསོལ། བདག་འཛིན་མ་རིག་འཁྲུལ་པ་ཡི། སྐྱེ་ཤི་མེད་པའི་དོན་མ་རྟོག འབྱུང་ལྔ་ཟག་ཕུང་པོའི་ལུས་བླངས་ནས། མ་རིག་འཁྲུལ་པའི་

སྡིག་སྤྱད་སྟེ། རང་བྱུང་ཡེ་ཤེས་ལྷ་ལ་མཐོལ་ལོ་བཤགས་ཕུལ། ལྟ་བ་ཀློང་གི་བཤགས་པ་བཞེས་སུ་གསོལ།། བདག་གི་འཁོར་བ་ཐོག་མ་མེད་པ་ནས། ད་ལྟའི་ཚེ་ལུས་འདིར་སྐྱེས་ཡན་ཆད་དུ། མཚམས་མེད་ལྔ་དང་མི་དགེ་བཅུ་སྤྱད་པས། རང་བྱུང་ཡེ་ཤེས་རྟོགས་པ་མེད་པའི་ངང་དུ་མཐོལ། དྲི་མེད་རྟོགས་པའི་འབྲས་བུ་དུས་འདིར་གསོལ།། བདག་ནི་ལས་དང་སྨོན་ལམ་སྟོབས་ཤུགས་གིས། ཁྱད་པར་ཐེག་པའི་སྒོ་རུ་ཞུགས།། བླ་མ་བདེར་གཤེགས་དཔང་བཙུག་ནས། ཨུ་ཡ་དམ་ཚིག་འབུམ་སྡེ་ལ། སྐུ་གསུང་ཐུགས་དང་ཨུ་ཡ་དང་། རྩ་བ་ཡན་ལག་སྤྱི་དང་ནི། ཁྱད་པར་ཆེན་པོའི་དམ་ཚིག་ལ་སོགས་ཏེ། སྲུང་བར་ཁས་བླང་དམ་བཅས་བ། ལེ་ལོ་འཁྲུལ་པའི་བློ་གྱུར་པ། ཁ་འབྱམས་ལྟ་བ་ཚིགས་སུ་ཁྱེར། ཁས་བླང་དམ་བཅས་ལས་གྱུར་པས། ཡེ་དག་ཀུན་བཟང་སྐུ་ལ་མཐོལ་ལོ་བཤགས། མཁས་པ་ཡེ་དག་འབྲས་བུ་དུས་འདིར་གསོལ། ལུས་ཀྱི་བྱེད་ལས་ཀློང་དུ་མ་གྱུར་པས། སྐུ་ཡི་དམ་ཚིག་ཉམས་གྱུར་པ། བོན་ཉིད་སྐྱེ་བ་མེད་པའི་ཀློང་དུ་བཤགས། ངག་གིས་བརྗོད་པ་ཀློང་དུ་མ་གྱུར་པ། གསུང་གི་དམ་ཚིག་ཉམས་གྱུར་ནས། བོན་ཉིད་བརྗོད་དུ་མེད་

མེད་པའི་ཀློང་དུ་བཤགས། ཡིད་ཀྱི་དྲན་རྟོགས་ཀློང་དུ་མ་གྱུར་པས། ཐུགས་ཀྱི་དམ་ཚིག་ཉམས་གྱུར་ན། བོན་ཉིད་དྲན་རྟོགས་མེད་པའི་ཀློང་དུ་བཤགས། འཕྱར་ལ་ལྕམ་པས་ཨུ་ཡ་དམ་ཚིག་བསྒྲགས། གསང་བའི་དམ་ཚིག་ཉམས་གྱུར་པ། ཡེ་སངས་བོན་ཉིད་ཀློང་དུ་མཐོལ་ལོ་བཤགས།། དེ་ལྟར་སྐུ་གསུང་ཐུགས་ཀྱི་མཐོལ་བཤགས་དེ་ཕུལ་བས། འགྱུར་མེད་སྐུ་ཡི་འབྲས་བུ་དང་། འགག་མེད་གསུང་གི་འབྲས་བུ་དང་། འཁྲུལ་མེད་ཐུགས་ཀྱིས་འབྲས་བུ་གསོལ། ཡང་དག་དོན་ཉིད་མ་རྟོགས་ཏེ། སངས་རྒྱས་གཞལ་དུ་བཙལ་བ་ཡི། རྩ་བའི་དམ་ཚིག་ཉམས་གྱུར་པ། རིག་པ་བྱང་ཆུབ་སེམས་ཀྱི་ངང་དུ་བཤགས། སངས་རྒྱས་རང་ལ་ཤར་བའི་འབྲས་བུ་གསོལ། འཁྲུལ་མེད་དག་སྣང་མ་རྟོག་ཡན་ལག་དམ་ཚིག་ཉམས། བོན་ཉིད་དབྱེ་བ་མེད་པའི་ཀློང་དུ་བཤགས། དབྱེར་མེད་དོན་གྱི་འབྲས་བུ་དུས་འདིར་གསོལ། ལྷུན་གྲུབ་རང་ཤར་ཆེན་པོའི་དོན་མ་རྟོགས། སྤྱི་ཡི་དམ་ཚིག་ཉམས་གྱུར་ན། བོན་ཉིད་ལྷུན་གྱི་གྲུབ་པའི་ཀློང་དུ་བཤགས། རང་འབྱུང་ལྷུན་གྲུབ་འབྲས་བུ་དུས་འདིར་གསོལ། ཡང་

རྩེ་ལྟ་བའི་དོན་མ་རྟོག ཁྱད་པར་དམ་ཚིག་ཉམས་གྱུར་ན། བོན་ཉིད་འཛིན་རྟོག་མེད་པའི་ཀློང་དུ་བཤགས། མཚན་མའི་རྟོག་འཛིན་གྲོལ་བའི་དངོས་གྲུབ་སྩོལ། རྩོལ་བྲལ་ཉག་གཅིག་དགོངས་པའི་དོན་མ་རྟོགས། ང་བདག་གཟུང་འཛིན་མདུད་པས་བཅིང་། ཐིག་ལེ་ཉག་གཅིག་དོན་དང་ཅི་འགལ་བ། བོན་ཉིད་བཟུང་འཛིན་མེད་པའི་ཀློང་དུ་བཤགས། ཡང་རྩེ་ལྟ་དགོངས་གསལ་བའི་དངོས་གྲུབ་སྩོལ། ཅེས་བཤགས་པ་འབུལ་ལོ།དེ་ནས་ཕྱི་ནང་གི་མཆོད་པ་འབུལ་བ་ནི། རྒྱུ་ལ་བརྟེན་ནས་ཡེ་ཤེས་ཀྱིས་བསོད་ནམས་ཀྱི་རྫོགས་པ་པས། ཅི་འབྱོར་བ་འབུལ་ལོ། འོག་མ་ལ་དཔག་ཏེ་འཛིན་ཆགས་མེད་པའི་ངང་ནས་འབུལ། ཨ་དཀར་རམ་སྤྱན་འདྲེན་ལྟར་བྱིན་གྱིས་བརླབ་པར་བྱའོ།། །།ཨེ་མ་ཧོ། ཡེ་དག་དབྱིངས་ལས་གྲུབ་པ་ཡི། བོན་ཉིད་དབྱིངས་ལས་ལོངས་སྤྱོད་རྫོགས། བདེར་གཤེགས་ཐམས་ཅད་འདུས་པའི་སྐུ། ཀུན་ཏུ་བཟང་པོ་རྩ་བའི་ལྷ། འགྲོ་བའི་དོན་ལ་བྱོན་པ་ལ། བདག་ཅག་དད་པས་བཤམས་པ་ཡི། དངོས་འབྱོར་ཡིད་ཀྱིས་སྤྲུལ་ནས་འབུལ། འཛིན་ཆགས་མེད་པའི་མཆོད་པ་འདི། མ་རིག་མུན་སེལ་སྣང་གསལ་སྒྲོན། མཛེས་བསྡུག་

མེ་ཏོག་སྣ་ཚོགས་དང་། བླ་རེ་གུར་དང་ཡོལ་བ་དང་། དར་འཕེན་ཕྱེ་མ་འཕུར་མ་ལ་སོགས་ཏེ། གཟུགས་ལས་སྤྲུལ་པའི་མཆོད་པ་འབུལ། ཀུན་བཟང་སྐུ་ལ་མཆོད་པ་འབུལ། སྣང་སྟོང་གཟུགས་ཀྱི་མཆོད་པ་བཞེས། འགྱུར་མེད་སྐུ་རུ་གསལ་བའི་དངོས་གྲུབ་སྩོལ།། རྔ་གཤང་དུང་གླིང་པི་ཝང་གླིང་། ཅིང་དང་ཆགས་པར་ཁོང་མོའི་སྒྲ། གླུ་དབྱངས་སྙན་པའི་བྱེ་བྲག་སོགས། སྒྲ་ལས་སྤྲུལ་པའི་མཆོད་པ་འདི། ཀུན་བཟང་སྐུ་ལ་མཆོད་པ་འབུལ། གྲགས་སྟོང་སྒྲ་ཡི་མཆོད་པར་བཞེས། ཚངས་དབྱངས་གསུང་སྒྲ་སྒྲོགས་པའི་དངོས་གྲུབ་སྩོལ།། སུམ་བརྒྱའི་འཕྲད་སྦྱར་སྤོས་ཀྱི་དྲི། སྤང་སྤོས་བྲག་སྤོས་ཁུ་བྱུག་སྤོས། སྤོས་དཀར་ཙན་དན་ཨ་ཀ་རུ། རྒྱ་སྤོས་གླ་བ་ལ་སོགས་པ། དྲི་ལས་སྤྲུལ་པའི་མཆོད་པ་འདི། ཀུན་བཟང་ཤངས་ལ་མཆོད་པ་འབུལ། རྒྱུན་མེད་དྲི་ཡི་མཆོད་པ་བཞེས། འཛིན་རྟོགས་མེད་པའི་དངོས་གྲུབ་སྩོལ།། ཞལ་ཟས་བདའ་མངར་འབྲུ་ལ་སོགས། ལྷ་སངས་གཏོར་མ་ཚན་ཆབ་དང་། རོ་ལས་སྤྲུལ་པའི་མཆོད་པ་འདི། ཀུན་བཟང་ལྗགས་ལ་མཆོད་པ་འབུལ།

ཀུན་གྲོལ་རོ་ཡི་མཆོད་པ་བཞེས། ཞེན་ཆགས་མེད་པའི་དངོས་གྲུབ་སྩོལ།། རྒྱན་དང་ན་བཟའ་དར་དཔྱང་སོགས། རེག་ལས་སྤྲུལ་པའི་མཆོད་པ་འདི། ཀུན་བཟང་སྐུ་ལ་མཆོད་པ་འབུལ། བདེ་ལྡན་རེག་བྱའི་མཆོད་པ་བཞེས། སྐུ་བདེ་རྒྱན་གྱིས་དངོས་གྲུབ་སྩོལ།། ཧ་ལོ་ཨུད་དཔལ་ལ་སོགས་ཏེ། རྒྱན་ལས་སྤྲུལ་པའི་མཆོད་པ་འབུལ། ཀུན་བཟང་གསུང་ལ་མཆོད་པར་འབུལ། མཛེས་ལྡན་གར་གྱི་མཆོད་པར་བཞེས། ཀུན་གྲགས་གསུང་གི་དངོས་གྲུབ་སྩོལ།། གར་དང་ཚོམ་ཚོམ་སྟབས་ལས་སོགས། བོན་ལས་སྤྲུལ་པའི་མཆོད་པ་འདི། ཀུན་བཟང་ཐུགས་ལ་མཆོད་པ་འབུལ། སྐྱེ་མེད་བོན་གྱི་མཆོད་པར་བཞེས། འཁྲུལ་མེད་དག་པའི་དངོས་གྲུབ་སྩོལ། གསེར་གཡུ་དངུལ་དང་མེན་ཤེལ་དང་། དུང་དང་མུ་ཏིག་ཟངས་ལྕགས་གསུམ། ཀུན་བཟང་ཡོན་ཏན་ཉིད་ལ་འབུལ།། ཟག་མེད་དབྱིངས་ཀྱི་མཆོད་པར་བཞེས། དགོས་འདོད་ལྷུན་གྱི་གྲུབ་པའི་དངོས་གྲུབ་སྩོལ།། ཨ་ཨཱོཾ་ཧཱུཾཿ ཨ་ཨ་དཀར་སལེ་འོད་ཧ་ཧེ་པུ་ཙམ་ཨད་ཟུར་ནམ་དོ་ཤོ་ཐིམ་ཐིམ་སལ་སལ་སྭཧཱ།། ཕྱི་མཆོད་འབུལ་ལོ།། ད་ནང་བདུད་རྩི་སྨན་གྱི་མཆོད་པ་འབུལ་ཏེ། ཡོལ་ཆེན་ནང་དུ་ཆང་དང་རྒུན་

སྒྲུན་སྨན་སྦྱར་ཏེ།། །།ཨ་ཨཱོཾ་ཧཱུཾ། ཨཱ་ཨ་དཀར་སལེ་འོད༴ བཱ་ཝ་དེ་ན་ར་ས་ཡ་ན་གཡུ་འབྲང་བདུད་རྩི་ཨ་ཡཾ་ཨཱོཾ།། ཅེས་བརྗོད་པས་བདུད་རྩིའི་རྒྱ་མཚོ་མེད་བར་བསམ། དེ་དག་འབུལ་ཏེ།། །།ཨེ་མ་ཧོ། མཚན་ལྡན་ཨུན་ཆེན་ཞལ་བུ་རུ། གཡུ་འབྲང་བདུད་རྩི་འོད་ཟེར་སྨན། དུག་ལྔའི་བདུད་བཅོམ་ཡེ་ཤེས་རྩི། རྩ་བ་ཡན་ལག་འདུས་པའི་བཅུད། བདུད་རྩི་སྨན་གྱི་མཆོད་པ་འདི། སྒྲུབ་ཆེན་ཕྱག་རྒྱས་བླང་ནས་ནི། དུས་གསུམ་བདེར་གཤེགས་རྩ་བའི་ལྷ། ཀུན་བཟང་གཤེན་ལྷ་འོད་དཀར་ལ། གཡུ་འབྲང་བདུད་རྩི་སྨན་གྱི་མཆོད་པ་འདི། བོན་ཉིད་དབྱིངས་སུ་བཞེས་ནས་ཀྱང་། བོན་སྐུ་ཐིག་ལེ་ཉག་གཅིག་རྟོགས་པའི་དངོས་གྲུབ་སྩོལ།། བསྭོ་ཨོཾ་བ་བ་དེ་ན་གཡུ་འབྲང་བདུད་རྩི་སད་ལ་ཁ་ཧི།། གཡུ་འབྲང་བདུད་རྩི་སྨན་གྱི་མཆོད་པ་འདི། བོན་ཉིད་ངང་ལས་ཐུགས་རྗེའི་འོད་ཤར་བའི། ལོངས་སྐུ་གཤེན་ལྷ་འོད་དཀར་ལ། གཡུ་འབྲང་བདུད་རྩི་སྨན་གྱི་མཆོད་པ་འབུལ། བོན་ཉིད་དབྱིངས་སུ་བཞེས་ནས་ཀྱང་། འགྲོ་ལ་ཐུགས་རྗེ་གཟིགས་པའི་དངོས་གྲུབ་སྩོལ། བསྭོ་ཨོཾ་བ་བཱ་དེ་ན་གཡུ་འབྲང་བདུད་རྩི་སད་ལ་ཁ་ཧཱི།

གདུལ་བྱའི་ཉོན་མོངས་གནས་གྱུར་པའི།